Mazda RX7

**Mazda RX7** — спартовы аўтамабіль, які выпускаўся японскай аўтакампаніяй Mazda з 1978 па 2002 год. Арыгінальная RX-7 мела двухсэкцыйны ротарна-поршневы рухавік і пярэднюю сярэднематорную, заднепрывадную кампаноўку. RX-7 прыйшла на зьмену RX-3 (абедзьве ў Японіі прадаваліся пад маркай Savanna).

## Гісторыя
У 1970-х гадах на рынку адчуваўся недахоп даступных і сучасных спартовых аўто, і мадэль Mazda RX-7 была гэткай. Гэта спартовае купэ з заднім прывадам — адзіны ў сьвеце аўтамабіль, на якім сэрыйна ўсталёўваўся ротарна-поршневы рухавік Ванкеля. RX-7 (у Японіі — Savanna RX-7) паступіла ў продаж ў 1978 годзе як мадэль 1979 і была сапраўднай сэнсацыяй. Першым рухавіком гэтай мадэлі быў ротарны 12A аб’ёмам 1146 см³, які працаваў з 5-ступеньчатай мэханічнай трансьмісіяй. Рухавік і трансьмісія разьмяшчаліся на хадавой частцы такім чынам, што вага аўтамабіля разьмяркоўваўся паміж пярэдняй і задняй восьсю ў суадносінах 50/50. Пры адносна доўгай колавай базе — 242 см — вага аўтамабіля была даволі невялікай: 1084 кг (дзякуючы лёккаму кампактнаму кузаву). Рухавік выпрацоўваў ўсяго 100 к.с., але ён дазваляў аўтамабілю разганяцца да 100 км/г за 8,5 секунды. Тармазы пярэднія дыскавыя / заднія барабанныя, колы R13. Характэрна, што аўтамабілі першых гадоў выпуску ня мелі люстэрка задняга выгляду з пасажырскага боку.

Першае пакаленьне RX-7 зьявілася ў 1978 годзе. Яно мела сярэднематорную кампаноўку і абсталёўвалася ротарным рухавіком магутнасьцю ўсяго 130 к.с. У 1980 годзе правялі фэйсліфтынг, а ў 1983 рухавік атрымаў турбанадзьмуваньне, магутнасьць узрасла да 165 к.с. Другое пакаленьне выйшла ў 1985 годзе, магутнасьць рухавіка 13B складала 185 к.с. У 1989 годзе магутнасьць вырасла да 205 к.с. Трэцяе пакаленьне аўтамабіляў RX-7 было прадстаўлена ў 1991 годзе. Турба рухавік (13B-REW) разьвіваў магутнасьць 255 к.с. Трэцяе пакаленьне мадыфікавалі 5 разоў: у 1993, 1995, 1996, 1998 і 1999 гадах. Акрамя гэтага, RX-7 мела некалькі абмежаваных выпускаў. Напрыклад, у 1992 годзе была выпушчаная партыя ў 300 машын сэрыі RZ. А ў 1994 годзе была прадстаўлена мадыфікацыя R-II, абмежаваная выпускам 350 аўтамабіляў. Пазьней, у 1997 годзе, было выпушчана 700 машын сэрыі Type RB Bathurst X, якая мела, акрамя іншых дапрацовак, эксклюзіўны чырвоны скураны салён. У 1997 годзе да трыццацігодзьдзя мадэлі была прадстаўлена мадыфікацыя RS-R, якая таксама мела пэўны ліміт на выпуск. У 1999 годзе аўтамабіль быў зьняты з вытворчасьці.

У 2002 годзе кампанія Mazda прадставіла апошнюю абмежаваную сэрыю мадэлі RX-7 Spirit R. Сэрыя Spirit R прадстаўлена трыма мадыфікацыямі. Type A — найбольш дарагая і магутная вэрсія. Магутнасьць рухавіка абмежаваная японскім заканадаўствам і складае 280 к.с. Каробка перадач мэханічная 5-ступеньчатая. Колькасьць месцаў — 2. Type B адрозьніваецца наяўнасьцю задніх сядзеньняў. Сілавы агрэгат той жа, 280-моцны плюс мэханічная трансьмісія. Type C мае больш сьціплы рухавік магутнасьцю 255 к.с. і 4-ступеньчатай аўтаматычнай трансьмісіяй. Усе мадыфікацыі Mazda RX-7 Spirit R маюць абабітае скурай рулявое кола і рычаг каробкі перадач, электрычныя шклопад’ёмнікі, палепшанае аздабленьне салёна мяккім плястыкам, 17-цалёвыя легкасплаўныя колавыя дыскі BBS і афарбаваныя ў чырвоны колер тармазныя мэханізмы.

## У культуры

Mazda RX7 у кузаве трэцяга пакаленьня FD3S зьяўлялася ў фільме «Трайны фарсаж: такійскі дрыфт» у кузаве Fortune ад кампаніі VeilSide, на ёй езьдзіў Хан Лю і яго даўжнік Шон. А таксама ў анімэ й аднайменным мастацкім фільме «Initial D», дзе ёй кіраваў Такасі Кэйсукэ з каманды Red Suns, яго брат Р’ёсукэ езьдзіў на вэрсіі другога пакаленьня FC (1985—1992).

Таксама Mazda RX7 прысутнічае ў гульнях:
* Need For Speed: Carbon,
* Need for Speed: Underground, Underground 2,
* Need for Speed: Most Wanted,
* Need for Speed: World,
* Need for Speed: Hot Pursuit.

## Крыніцы

## Вонкавыя спасылкі

Катэгорыя:Аўтамабілі
Катэгорыя:Зьявіліся ў 1978 годзе